CELEX: 62009TN0448
Language: et
Date: 2009-11-04 00:00:00
Title: Kohtuasi T-448/09: 4. novembril 2009 esitatud hagi — Centre national de la recherche scientifique versus komisjon

30.1.2010   
            
            
               ET
            
            
               Euroopa Liidu Teataja
            
            
               C 24/55
            
         4. novembril 2009 esitatud hagi — Centre national de la recherche scientifique versus komisjon
   (Kohtuasi T-448/09)
   2010/C 24/99
   Kohtumenetluse keel: prantsuse
   
      Pooled
   
   
      Hageja: Centre national de la recherche scientifique (Pariis, Prantsusmaa) (esindaja: advokaat N. Lenoir)
   
      Kostja: Euroopa Komisjon
   
      Hageja nõuded
   
   
               —
            
            
               tunnistada hagi vastuvõetavaks ja põhjendatuks;
            
         
               —
            
            
               kohustada komisjoni tasuma väidetav võlanõue summas 110 102,26 eurot, millele lisanduvad vastavalt lepingu suhtes kohaldatavale Belgia õigusele seaduslikus määras viivised, mida komisjon nõuab vastavalt lepingule oma 29. juuni 2009. aasta võlateates (viitenr 3230906067) ja mis andsid aluse 17. augusti 2009. aasta tasaarveldusaktile (viitenr BUDG/C3 D(2009) 10.5 — 1232);
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Käesolevas hagis palub Centre national de la recherche scientifique (CNRS) Üldkohtul kohustada komisjoni tasuma võlanõue summas 110 102,26 eurot, mis sisaldub 29. juuni 2009. aasta võlateates nr 3230906067 ja mis väidetavalt kuulub hagejale tulenevalt lepingust EURO-THYMAIDE 503410 teadusuuringute ja tehnoloogiaarenduse kuuenda raamprogrammi projekti kohta, mis andsid aluse 17. augusti 2009. aasta tasaarveldusaktile, ja mõista komisjonilt välja ka viivised.
   Oma hagi toetuseks esitab hageja kolm väidet:
   
               —
            
            
               nende kulude põhjendamiskriteeriumite täitmata jätmine, mis on lepingus ette nähtud, kuna komisjon eiras lepingu EURO-THYMAIDE üldtingimuste artiklit II.19.1 abikõlbulike kulude kohta, ja teise võimalusena Belgia tsiviilkoodeksi artiklis 1134 sätestatud heas usus tegutsemise kohustuse täitmata jätmine — jättes kõrvale projektiga seotud töötajate otseseid kulusid põhjendavad tõendid, mille väärtus oli ilmne. Selline lähenemine viis selleni, et teatavad töötajate otsesed kulud lükati tagasi ja jätkas kohandustega, mis väljendusid vaidlustatud võlanõudena.
            
         
               —
            
            
               Provision pour Perte d’Emploi (PPE) väär hindamine seoses lepingu EURO-THYMAIDE üldtingimuste artiklites II.19.1, II.19.2.c ja II.20 ette nähtud kriteeriumitega, kuna oma eksliku nimetuse kiuste oli PPE personalikulu, mis seostus lubatavate personalikuludega lahutamatult seotud töötuskindlustusmaksega. Kuna komisjon lükkas tagasi lubatavad kulud, siis vastavad summad PPE-s, millele lisandus projektiga seotud CNRS-i ajutiste töötajate palk, siis rikkus komisjon eelnimetatud sätet.
            
         
               —
            
            
               tervisekindlustusmaksete ilmselgelt väär hindamine seoses lepingus ette nähtud lubatavate kriteeriumitega, kuna vastupidiselt lepingu EURO-THYMAIDE üldtingimustele lisas komisjon lubatavate kulude hulka projektiga seotud ja haiguspuhkusel olnud CNRS-i töötajatele makstud töötasu.